ભૂપેન્દ્રસિંહજી, ચિત્રગુપ્ત એટલે ગુપ્ત ચિત્ત, અચેતન મન એવું જ હશે. અને આપણે આપણા અચેતન મનમાં જ પાપ અને પુણ્ય અને સ્વર્ગ અને નર્ક જેવી વાતો નાખીએ છીએ. અને ખોટો ભ્રમ ઊભો કરીએ છીએ કે ચિત્રગુપ્ત આપણા પાપપુણ્યના હિસાબો કરીને આપણને સ્વર્ગ નર્કમાં નાખે છે. સાચી રીતે આપણે જ પાપપુણ્ય નક્કી કરીએ છીએ અને જાતે જ સ્વર્ગનર્ક ઊભા કરીએ છીએ. સ્વર્ગ અને નર્ક બધું જ અહીં જ છે. પુરાણા શાસ્ત્રોમાં પાપપુણ્યનો અર્થ માનવ કારણ વિના કોઇ હિંસા ના કરે, બીજા જીવ પ્રત્યે કરૂણા, દયાભાવ રાખે, અને માનવી પ્રેમભાવ રાખીને રહે એવો જ ઉદ્દેશ હોઇ શકે. પહેલાંનો આદિમાનવ અજ્ઞાનતાને કારણે અમુક વિજ્ઞાનની ભાષામાં કે બીજી માનવતાની વાતો સમજી ના શકે તે કારણે તેને ધર્મના નામે અને પાપપુણ્યના નામે સમજાવાવનો ઉદ્દેશ હોઇ શકે. પરંતુ આજનો માનવ જો અજ્ઞાનતા દૂર કરીને સાચા અર્થમાં માનવધર્મ સમજે તો તેને આ બધી વાતોનો કોઇ જ અર્થ રહેતો નથી. પરંતુ આપણા અચેતન મનમાં હજારો વર્ષોથી ચાલી આવતી આ બધી વાતો એવી તો ઘર કરી ગઇ હોય છે અને અતિ ભક્તિભાવ પ્રસરી ગયો હોય છે. અને લોકોને પણ નવો ડેટા સ્વીકારવો નથી કે તેના વિશે વિચારવું પણ નથી. એટલે જ પૌરાણિક પાત્રો કે ઋષિઓ પણ આપણા જેવા માનવ જ હતા, તેવું સ્વીકારવા પણ તૈયાર નથી થતા. એમના અમુક કાર્યો ઘણાં મહાન હતા પણ તેઓ પણ સામાન્ય માનવીની જેમ ગુણો અને અવગુણો ધરાવતાં જ હતાં. સામાન્ય માનવીએ તેમના જીવનમાંથી જે શીખવાનું છે તે શીખવાને બદલે તેમને માત્ર પૂજનીય બનાવી દીધા છે. અને તેમની વિશે આપના જેવા સત્ય સમજાવવાની કોશિશ કરે તો અધર્મી કે અજ્ઞાની કહેશે. પણ યુગ પરિવર્તનની સાથે સાથે નવા ધર્મની શરૂઆત થવી જ જોઇએ. પાંચ હજાર વર્ષ જૂના ઐતિહાસિક પાત્રોમાંથી સાચી અને યોગ્ય વાત સ્વીકારીને નવા ધર્મ સાથે નવા યુગની શરૂઆત કરવી જોઇએ.